**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Другог додатног протокола уз Конвенцију о високотехнолошком криминалу о појачаној сарадњи и откривању електронских доказа садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ ДРУГОГ ДОДАТНОГ ПРОТОКОЛА**

Конвенција о високотехнолошком криминалу, усвојена је у Будимпешти 23. новембра 2001. године, а Додатни протокол уз Конвенцију о високотехнолошком криминалу који се односи на инкриминисање радњи расистичке и ксенофобичне природе почињених преко рачунарских система, 28. јануара 2003. године, у Страсбуру.

Законом о ратификацији ових аката Државна заједница Србија и Црна Гора је прихватила низ обавеза које се односе на усклађивање унутрашњег правног поретка са стандардима Савета Европе у домену људских права, демократије и владавине права.

Потврђивањем Другог додатног протокола уз Конвенцију о високотехнолошком криминалу о појачаној сарадњи и откривању електронских доказа унапређује се сарадња са државама чланицама Савета Европе и другим државама потписницама ове конвенције. Осим тога, омогућује се делотворнија узајамна помоћ и други облици сарадње међу надлежним органима у циљу вођења конкретних кривичноправних истрага или поступака помоћу додатних алата, као и сарадња у ванредним ситуацијама.

**III. ОЦЕНА ПОТРЕБЕ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије у 2022. години.

У наредним годинама евентуални трошкови везани за реализацију активности из Закона о потврђивању Другог додатног протокола уз Конвенцију о високотехнолошком криминалу о појачаној сарадњи и откривању електронских доказа планираће се у оквиру лимита који Министарство финансија утврђује у поступку припреме и доношења Закона о буџету Републике Србије за раздео Министарства правде.